CELEX: 62022TN0146
Language: lt
Date: 2022-03-16 00:00:00
Title: Byla T-146/22: 2022 m. kovo 16 d. pareikštas ieškinys byloje Ryanair / Komisija

2022 5 16   
            
            
               LT
            
            
               Europos Sąjungos oficialusis leidinys
            
            
               C 198/56
            
         
      2022 m. kovo 16 d. pareikštas ieškinys byloje Ryanair / Komisija
      
      (Byla T-146/22)
      (2022/C 198/81)
      Proceso kalba: anglų
      
         Šalys
      
      
         Ieškovė: Ryanair DAC (Sordsas, Airija), atstovaujama advokatų E. Vahida, F.-C. Laprévote, V. Blanc, D. Pérez de Lamo ir S. Rating
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2021 m. liepos 16 d. Europos Komisijos sprendimą (ES) dėl valstybės pagalbos SA.57116–COVID-19: garantija paskolai ir valstybės paskola KLM ir
               
            
                  —
               
               
                  priteisti iš Europos Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi penkiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad Komisija tinkamai neapibrėžė pagalbos gavėjo, kai i) nusprendė, kad KLM yra vienintelė Nyderlandų suteiktos pagalbos gavėja ir ii) neužtikrino, kad KLM negalėtų pasinaudoti pagalba, anksčiau suteikta Air France-KLM grupei, ir kad jai ši pagalba nebūtų perduota.
               
            
                  2.
               
               
                  Antrasis ieškinio pagrindas grindžiamas tuo, kad Komisijos sprendimu pažeistos konkrečios SESV nuostatos ir bendrieji Sąjungos teisės principai, kuriais buvo grindžiamas Sąjungos oro transporto liberalizavimas nuo devintojo dešimtmečio pabaigos (t. y. nediskriminavimas, laisvas paslaugų teikimas ir įsisteigimo laisvė).
               
            
                  3.
               
               
                  Trečiasis ieškinio pagrindas grindžiamas tuo, kad Europos Komisija piktnaudžiavo įgaliojimais ir netinkamai taikė SESV 107 straipsnio 3 dalies b punktą ir savo laikinąją sistemą, kai i) nesprendė klausimo dėl didelių Nyderlandų ekonomikos sutrikimų ir ii) nepalygino teigiamo ir neigiamo pagalbos poveikio prekybos sąlygoms ir siekiui išsaugoti neiškraipytą konkurenciją (t. y. neatliko pusiausvyros tyrimo).
               
            
                  4.
               
               
                  Ketvirtasis ieškinio pagrindas grindžiamas tuo, kad Komisija nepradėjo oficialios tyrimo procedūros nepaisydama to, kad buvo „didelių sunkumų“ ir pažeidė ieškovės procedūrines teises.
               
            
                  5.
               
               
                  Penktasis ieškinio pagrindas grindžiamas tuo, kad Komisija pažeidė pareigą motyvuoti pagal SESV 296 straipsnio 2 dalį.